[pic] | COMISIA COMUNITĂȚILOR EUROPENE |

Bruxelles, 16.10.2009

COM(2009)553 final

Propunere de

REGULAMENT AL CONSILIULUI

de stabilire, pentru 2010, a posibilităților de pescuit pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor

EXPUNERE DE MOTIVE

1. Contextul propunerii |

Motivele și obiectivele propunerii Regulamentul referitor la posibilitățile anuale de pescuit reprezintă principalul instrument al politicii de conservare din cadrul politicii comune în domeniul pescuitului. Acesta prevede limitări ale capturilor și ale eforturilor de pescuit în raport cu planurile de refacere și cu planurile pe termen lung și, de asemenea, a inclus (a se vedea secțiunea 5) măsuri temporare și derogări de la alte acte legislative (cum ar fi regulamentul privind măsurile tehnice, regulamentul privind limitarea eforturilor de pescuit pentru speciile de adâncime etc.). Comunicarea Comisiei COM(2009) 224 final prezintă contextul propunerii. Numeroase stocuri de pești fac obiectul unei recomandări de reducere la maximum sau de interzicere a capturilor. Multe stocuri se află în afara limitelor biologice de siguranță. În ciuda măsurilor de conservare impuse în temeiul politicii comune în domeniul pescuitului, nu se observă o scădere a numărului stocurilor incluse în aceste categorii vulnerabile. Prezenta analiză confirmă că este absolut necesar să se ia măsuri de conservare mai stricte în privința stocurilor de pești exploatate. Pentru anul 2010, avizele ICES și CSTEP evidențiază încă o dată starea gravă în care se găsesc numeroase resurse halieutice din apele comunitare. Majoritatea stocurilor sunt exploatate la niveluri care depășesc nivelurile corespunzătoare randamentului durabil maxim. Multe sunt exploatate dincolo de nivelurile de precauție, iar anumite stocuri esențiale, printre care și stocurile de cod, sunt exploatate la niveluri care corespund unui risc foarte ridicat de eșec de reproducere. Regulamentul (CE) nr. 2371/2002 al Consiliului prevede obligativitatea Comisiei de a propune anual limitări ale capturilor și ale eforturilor de pescuit pentru a garanta sustenabilitatea ecologică, economică și socială a pescuitului comunitar. |

Contextul general Resursele halieutice sunt adesea supraexploatate. Consiliul stabilește anual limitări ale capturilor însă, în multe cazuri, nivelul real al capturilor continuă să se situeze peste nivelul care garantează randamente durabile. Această situație este cauzată de faptul că, uneori, nivelurile la care sunt fixate limitările capturilor sunt prea ridicate pentru a garanta durabilitatea stocurilor, iar în anumite situații aceste limite nu sunt în mod corespunzător aplicate. În cursul ultimilor ani, pentru anumite activități de pescuit au fost introduse limite ale efortului în scopul limitării mai stricte a capturilor, în timp ce, pentru anumite stocuri, au fost introduse planuri de refacere multianuale destinate stabilirii unor limite anuale ale capturilor, în vederea asigurării durabilității printr-o reducere progresivă a mortalității cauzate de pescuit. Imposibilitatea garantării unui control efectiv al capturilor și al efortului de pescuit va duce la accelerarea epuizării resurselor halieutice. Această epuizare este incompatibilă cu obiectivul politicii comune în domeniul pescuitului de garantare a unui pescuit sustenabil în Comunitate. |

Dispoziții în vigoare în domeniul propunerii Dispozițiile existente în domeniul propunerii sunt aplicabile până la 31 decembrie 2009, cu excepția anumitor limitări ale eforturilor de pescuit care sunt aplicabile până la 31 ianuarie 2010. |

Coerența cu alte politici și obiective ale Uniunii Măsurile propuse sunt concepute în conformitate cu obiectivele și normele politicii comune în domeniul pescuitului și cu politica de dezvoltare durabilă a Comunității. |

2. Consultarea părților interesate și evaluarea impactului |

Consultarea părților interesate |

Metodele de consultare, principalele sectoare vizate și profilul general al respondenților Propunerea ia în considerare consultările desfășurate în cadrul Comitetului consultativ pentru pescuit și acvacultură (CCPA este format din delegați ai organizațiilor profesionale reprezentând sectorul producției, industria de prelucrare și societățile de comercializare a produselor de pescuit și acvacultură, precum și din reprezentanți ai organizațiilor neprofesionale active în domeniul protecției mediului și dezvoltării, care reprezintă interesele consumatorilor), precum și în cadrul consiliilor consultative regionale (CCR) care manifestă un interes față de activitățile de pescuit vizate de propunere. Aceste consultări s-au desfășurat pe baza Comunicării Comisiei către Consiliu și Parlamentul European referitoare la îmbunătățirea consultării privind gestionarea pescuitului comunitar [COM(2006)246 final], care prezintă principiile de bază ale așa-numitului proces de „anticipare” (front-loading), precum și pe baza Comunicării Comisiei către Consiliu privind posibilitățile de pescuit pentru 2010 [COM(2009)224 final], care prezintă, în așteptarea avizului științific privind starea stocurilor pentru 2010, punctele de vedere și intențiile Comisiei referitoare la propunerile sale cu privire la posibilitățile de pescuit. |

Sinteza răspunsurilor și modul în care acestea au fost luate în considere CCR insistă asupra necesității de a garanta faptul că orice modificare a TAC și a cotelor anuale se realizează progresiv, în scopul de reduce la minimum perturbările pe termen scurt ale activităților economice. Astfel cum reiese din explicarea în detaliu a propunerii, în cele ce urmează, principiul adaptării și limitării progresive a modificărilor anuale ale posibilităților de pescuit a fost inclus în propunere atunci când acest lucru a putut fi realizat fără a cauza o deteriorare a situației resurselor vulnerabile. |

Obținerea și utilizarea expertizei |

Domenii științifice/de expertiză vizate Biologia și economia pescuitului. |

Metodologia utilizată Consultarea unui organism științific internațional independent, ICES, și organizarea reuniunii plenare a CSTEP. |

Principalele organizații consultate/principalii experți consultați - Consiliul Internațional pentru Explorarea Apelor Maritime (International Council for the Exploration of the Sea - ICES). - Comitetul științific, tehnic și economic pentru pescuit (CSTEP). |

Sinteza avizelor primite și luate în considerare A fost menționată existența unor riscuri potențial grave cu consecințe ireversibile. Existența unor astfel de riscuri este unanim recunoscută. |

CSTEP confirmă și, în anumite cazuri, dezvoltă avizele furnizate de ICES. |

Mijloacele utilizate pentru a pune avizele experților la dispoziția publicului După adoptarea oficială de către Comisie, toate rapoartele CSTEP pot fi consultate la adresa de internet a Direcției Generale Afaceri Maritime și Pescuit. |

Evaluarea impactului În conformitate cu articolul 20 din Regulamentul (CE) nr. 2371/2002 al Consiliului, măsurile de limitare a capturilor și a efortului de pescuit trebuie adoptate de autoritățile publice. În cazul în care sunt implementate, măsurile propuse vor determina o reducere globală a posibilităților de pescuit pentru navele comunitare. Propunerea nu se referă numai la deciziile pe termen scurt, ci face parte dintr-o abordare pe termen lung, care preconizează reducerea treptată a nivelului pescuitului la niveluri durabile pe termen lung. Pe termen scurt, abordarea prevăzută în propunere va determina reducerea TAC însă, pe măsură ce stocurile supraexploatate se vor reface, vor crește și posibilitățile de pescuit. Se estimează că efectele pe termen mediu și chiar lung ale abordării vor consta în reducerea impactului asupra mediului, ca o consecință a diminuării efortului de pescuit, în scăderea numărului de nave și/sau a efortului de pescuit mediu per navă în ceea ce privește capturile și în stabilizarea sau creșterea cantităților debarcate. |

3. Elementele juridice ale propunerii |

Rezumatul acțiunii propuse Propunerea fixează limite ale capturilor și ale efortului de pescuit aplicabile activităților de pescuit comunitare, precum și celor internaționale la care participă navele comunitare, în scopul îndeplinirii obiectivului politicii comune în domeniul pescuitului de garantare a unor niveluri ale activităților de pescuit durabile din punct de vedere biologic, economic și social. |

Temeiul juridic Articolul 20 din Regulamentul (CE) nr. 2371/. |

Principiul subsidiarității Propunerea intră în sfera competenței exclusive a Comunității. În consecință, principiul subsidiarității nu se aplică. |

Principiul proporționalității Propunerea respectă principiul proporționalității din următoarele motive. |

Întrucât politica comună în domeniul pescuitului este o politică comună, aceasta trebuie implementată prin regulamente ale Consiliului. Regulamentul Consiliului menționat anterior alocă posibilități de pescuit statelor membre, dar acestea dispun de libertate deplină în ceea ce privește alocarea respectivelor posibilități între regiuni sau operatori și au o marjă largă de manevră cu privire la deciziile referitoare la modelul socio-economic pe care îl aleg pentru exploatarea posibilităților de pescuit alocate. |

Propunerea nu are noi implicații financiare pentru statele membre. Regulamentul în cauză este adoptat anual de Consiliu, iar mijloacele publice și private de punere în aplicare a acestuia există deja. |

Alegerea instrumentelor |

Instrumente propuse: regulament. |

Alte instrumente nu ar fi adecvate din următorul motiv: Este vorba de o propunere de gestionare a activităților de pescuit care, în conformitate cu Regulamentul (CE) nr. 2371/2002 al Consiliului, trebuie pusă în aplicare printr-un regulament anual al Consiliului adoptat cu majoritate calificată. |

4. Implicațiile bugetare |

Propunerea nu are implicații asupra bugetului comunitar. |

5. Informații suplimentare |

Simplificare |

Propunerea vizează simplificarea procedurilor administrative din sarcina autorităților publice (comunitare sau naționale), în special în ceea ce privește cerințele referitoare la transmiterea datelor privind aplicarea măsurilor de gestionare a eforturilor de pescuit. |

Reexaminare/revizuire/clauză de caducitate |

Întrucât propunerea se referă la un regulament anual pentru anul 2010, aceasta nu conține o clauză de revizuire. |

Explicarea detaliată a propunerii În comparație cu anii precedenți, propunerea are un domeniu de aplicare mai restrâns și nu mai include așa-numitele „condiții conexe” aplicate pentru utilizarea posibilităților de pescuit, deși nu neapărat legate funcțional de acestea. Acest lucru este necesar având în vedere posibila intrare în vigoare a Tratatului de la Lisabona înainte de momentul adoptării propunerii de către Consiliu, în decembrie. Tratatul de la Lisabona prevede codecizia ca fiind procedura uzuală de luare a deciziilor pentru domeniile care țin de PCP. La articolul 43 alineatul (3) din Tratat este prevăzută o excepție referitoare la măsurile „privind fixarea și alocarea posibilităților de pescuit”. Aceste măsuri trebuie adoptate de Consiliu, pe baza unei propuneri a Comisiei, fără implicarea Parlamentului. Devine, prin urmare, importantă delimitarea măsurilor care pot fi considerate ca fiind legate funcțional de fixarea și alocarea posibilităților de pescuit de măsurile care, dimpotrivă, trebuie adoptate prin procedura de codecizie. În ceea ce privește limitările capturilor și gestionarea efortului de pescuit, propunerea respectă principiile așa-numitului proces de „anticipare” (front-loading), enunțate în Comunicarea Comisiei către Consiliu și Parlamentul European referitoare la îmbunătățirea consultării pentru gestionarea pescuitului comunitar [COM(2006)246 final], precum și în Comunicarea Comisiei către Consiliu privind posibilitățile de pescuit pentru 2009 [COM(2009)224 final], care prezintă, în așteptarea avizului științific privind starea stocurilor pentru 2010, punctele de vedere și intențiile Comisiei referitoare la propunerile acesteia în materie de posibilități de pescuit. Conform acestei comunicări, în cazul unui număr tot mai mare de stocuri, cum ar fi cele de cod, merluciu, limbă-de-mare, cambulă de Baltica și langustină, posibilitățile de pescuit s-au stabilit pe baza normelor prevăzute în planurile pe termen lung corespunzătoare. În cazul stocurilor pentru care s-au propus noi planuri pe termen lung (stocurile vestice de stavrid negru, stocurile de merluciu din regiunile nordice), precum și în cazul celor pentru care Consiliul și Comisia s-au angajat prin declarația adoptată la Consiliul din decembrie 2008 (stocurile de hering din Marea Celtică și cele de eglefin din zonele Vb și VIa), propunerea respectă normele prevăzute de acestea. În conformitate cu procesul de anticipare, au avut loc în cursul anului consultări cu părțile interesate și cu statele membre, în principal prin intermediul unei reuniuni comune cu părțile interesate (CCR și CCPA) și statele membre la 23 iulie și al unei reuniuni exclusiv cu părțile interesate (CCR și CCPA) la 29 septembrie 2009. De asemenea, propunerea se bazează și pe Comunicarea Comisiei către Consiliu și Parlamentul European privind aplicarea principiului durabilității în activitățile de pescuit din Uniunea Europeană prin intermediul randamentului maxim durabil [COM(2006)360 final], prin faptul că propunerea nu presupune creșterea mortalității cauzate de pescuit. O astfel de creștere nu ar respecta angajamentul luat de către Comunitate și de statele membre în cadrul Summit-ului mondial privind dezvoltarea durabilă de la Johannesburg de a menține sau readuce stocurile halieutice la niveluri care să permită randamentul durabil maxim, cu scopul de a atinge urgent aceste obiective în cazul stocurilor periclitate și, acolo unde este posibil, până în anul 2015. În ceea ce privește gestionarea efortului de pescuit, pentru pescuitul de cod s-a introdus în 2008 un sistem bazat pe kilowați/zile [Regulamentul (CE) nr. 1342/2008]. Acest sistem a fost aplicat în 2009 și se va aplica în continuare și în 2010. În ceea ce privește gestionarea efortului de pescuit pentru stocurile de limbă-de-mare în Canalul de Vest și pentru cele de bacaliar albastru și langustină, sistemul de gestionare a zilelor pe mare pe tip de navă având un istoric în respectiva activitate de pescuit va continua să se aplice și în 2010, însă regulamentul propus va permite în continuare statelor membre să aplice un sistem bazat pe kilowați/zile pentru a utiliza mai eficient posibilitățile de pescuit și pentru a stimula practicile de conservare în acord cu sectorul pescuitului. Propunerea cuprinde limitări ale capturilor convenite în contextul anumitor organizații regionale de gestionare a pescuitului. Limitările capturilor și alte recomandări din partea Organizației de Pescuit în Atlanticul de Sud-Est (SEAFO), a Organizației regionale pentru gestionarea pescuitului în Pacificul de Sud (SPFO), a Comisiei pentru conservarea tonului roșu din sud (CCSBT), a Comisiei interamericane pentru tonul tropical (IATTC), a Comisiei privind conservarea resurselor marine vii ale Antarcticii (CCAMLR), a Comisiei pentru pescuitul în Atlanticul de nord-est (NEAFC) și a Comisiei internaționale pentru conservarea tonului de Atlantic (ICCAT) vor fi formulate după reuniunile anuale ale acestor organizații, care vor avea loc în noiembrie și decembrie 2009. TAC aferente stocurilor din apele din Groenlanda, precum și stocurilor utilizate împreună cu Norvegia nu sunt disponibile deocamdată, în așteptarea concluziilor consultărilor care vor avea loc în noiembrie și decembrie 2009. Aceste TAC sunt prin urmare prezentate pro memoria (pm). Este, de asemenea, de remarcat că în anexa II, care se referă la limitările efortului de pescuit al navelor în contextul refacerii anumitor stocuri, inclusiv a celor de cod, efortul de pescuit maxim disponibil, măsurat atât în zile pe mare per navă, cât și în kilowați/zile per grup de efort, sunt în prezent indicate ca pm, întrucât Comisia analizează încă informațiile și recomandările primite din partea Comitetului științific, tehnic și economic pentru pescuit (CSTEP) cu privire la tendințele efortului de pescuit și capturilor până în 2007 inclusiv. Reuniunea plenară a CSTEP va avea loc în noiembrie 2009, iar ulterior raportul său final va fi publicat pe site-ul de internet al CSTEP. Metodologia de stabilire a nivelurilor finale ale eforturilor de pescuit de uvă în apele CE din zonele IIa, IIIa și IV se află, de asemenea, în curs de examinare. În ceea ce privește gestionarea efortului de pescuit în cazul stocurilor de adâncime, Consiliul a adoptat în decembrie 2006 o reducere cu 10 % a efortului în cazul speciilor de adâncime, în raport cu nivelurile din 2005. Cu toate acestea, respectiva reducere este inferioară valorii de 35% solicitate de Comisia pentru pescuitul în Atlanticul de nord-est (NEAFC). Pentru anii 2008 și 2009 s-a decis o reducere suplimentară de 10% față de același nivel de referință. Pentru anul 2010 nu se va mai aplica nicio altă reducere a efortului de pescuit. Cu toate acestea, efortul maxim va rămâne la nivelul aplicabil în 2009, reprezentând 65% din efortul mediu anual realizat în 2003 de navele statelor membre implicate. Este necesară limitarea în continuare a efortului de pescuit atât în vederea îndeplinirii obligațiilor internaționale ale Comunității, cât și a protejării stocurilor care, conform semnalelor transmise de ICES de mai mulți ani, sunt deosebit de fragile și necesită o protecție urgentă din cauza potențialului lor reproductiv extrem de scăzut. Sunt menținute sistemele de gestionare pe parcursul anului în cazul speciilor cu durată scurtă de viață, precum uva, merluciul norvegian și șprotul din Marea Neagră. În aceste cazuri, posibilitățile de pescuit propuse pentru prima parte a anului 2010 pot fi revizuite pe parcursul anului, în conformitate cu avize științifice actualizate, prin intermediul unor regulamente ale Comisiei care vor permite implementarea rapidă a măsurilor de gestionate preconizate. Metodologia de calcul al cifrei corespunzătoare pentru revizuirea în cursul anului a TAC pentru uvă este în prezent în curs de examinare. În această toamnă se va stabili probabil o nouă metodologie de comun acord cu Norvegia, așadar anexa IID se poate modifica substanțial. Regulamentul nu va mai include niciun sistem de gestionare în cursul anului a stocurilor de hamsie din Golful Biscaya, deoarece se preconizează că aceste stocuri vor fi gestionate în cadrul planului pe termen lung propus pentru stocurile de hamsie din Golful Biscaya și pentru activitățile de pescuit în cadrul cărora se exploatează aceste stocuri [COM(2009)339final], care instituie un sistem alternativ prin care TAC și cotele se stabilesc direct în planul pe termen lung și se confirmă ulterior de către Comisie în fiecare an în luna iunie, pe baza celor mai recente recomandări științifice disponibile. |

Propunere de

REGULAMENT AL CONSILIULUI

de stabilire, pentru 2010, a posibilităților de pescuit pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor

CONSILIUL UNIUNII EUROPENE

având în vedere Tratatul de instituire a Comunității Europene,

având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului[1], în special articolul 20,

având în vedere Regulamentul (CE) nr. 847/96 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit[2], în special articolul 2,

având în vedere Regulamentul (CE) nr. 2166/2005 al Consiliului din 20 decembrie 2005 de stabilire a unor măsuri pentru redresarea stocurilor de Urophycis floridana și de langustină în Marea Cantabrică și vestul Peninsulei Iberice[3], în special articolele 4 și 8,

având în vedere Regulamentul (CE) nr. 388/2006 al Consiliului din 23 februarie 2006 de stabilire a unui plan multianual pentru exploatarea durabilă a stocului de limbă de mare din Golful Biscaya[4], în special articolul 4,

având în vedere Regulamentul (CE) nr. 509/2007 al Consiliului din 7 mai 2007 de stabilire a unui plan multianual de exploatare durabilă a rezervelor de limbă de mare în Canalul de Vest[5], în special articolele 3 și 5,

având în vedere Regulamentul (CE) nr. 676/2007 al Consiliului din 11 iunie 2007 de stabilire a unui plan multianual pentru zonele piscicole în care se exploatează rezerve de cambulă și limbă-de-mare din Marea Nordului[6], în special articolele 6 și 9,

având în vedere Regulamentul (CE) nr. 1300/2008 al Consiliului din 18 decembrie 2008 de stabilire a unui plan multianual pentru stocurile de hering prezente în vestul Scoției și pentru unitățile piscicole care exploatează aceste stocuri[7], în special articolul 4,

având în vedere Regulamentul (CE) nr. 1342/2008 al Consiliului din 18 decembrie 2008 de stabilire a unui plan pe termen lung pentru rezervele de cod și zonele piscicole care exploatează aceste rezerve[8], în special articolele 7, 8, 9, 11 și 12,

având în vedere Regulamentul (CE) nr. 302/2009 al Consiliului din 6 aprilie 2009 privind un plan multianual de refacere a stocurilor de ton roșu din Oceanul Atlantic de Est și din Marea Mediterană, de modificare a Regulamentului (CE) nr. 43/2009 și de abrogare a Regulamentului (CE) nr. 1559/2007[9], în special articolul 9 alineatele (3), (4), (5), (7), (8), (9) și (10),

[având în vedere Regulamentul (CE) nr. [..]/2009 al Consiliului de stabilire a unui plan pe termen lung pentru rezervele de cod și zonele piscicole care exploatează aceste rezerve[10], în special articolul 4,]

[având în vedere Regulamentul (CE) nr. [..]/2009 al Consiliului de instituire a unui plan multianual pentru stocul vestic de stavrid negru de Atlantic și pentru unitățile piscicole care exploatează acest stoc[11], în special articolul 5,]

având în vedere propunerea Comisiei,

întrucât:

(1) În conformitate cu articolul 4 din Regulamentul (CE) nr. 2371/2002, Consiliul trebuie să adopte măsurile necesare pentru a asigura accesul la ape și resurse și exercitarea durabilă a activităților de pescuit, ținând seama de recomandările științifice disponibile, în special de raportul elaborat de Consiliul științific, tehnic și economic pentru pescuit (CSTEP).

(2) În conformitate cu articolul 20 din Regulamentul (CE) nr. 2371/2002, Consiliului îi revine obligația stabilirii capturilor totale admisibile (TAC) pe zonă de pescuit sau grup de zone de pescuit. Posibilitățile de pescuit trebuie alocate statelor membre și țărilor terțe în conformitate cu criteriile prevăzute la articolul 20 din regulamentul menționat și ținându-se cont în mod adecvat de obiectivele politicii comune în domeniul pescuitului, stabilite la articolul 2 din Regulamentul (CE) nr.2371/2002. De asemenea, pentru ca posibilitățile de pescuit să fie optime și să se aplice în mod eficace, trebuie să se stabilească anumite condiții care să fie legate funcțional de acestea.

(3) Este necesar ca TAC să fie stabilite pe baza recomandărilor științifice disponibile, ținându-se seama de anumite aspecte socio-economice și asigurând tratamentul echitabil al sectoarelor de pescuit. În această privință, este necesar să se țină cont de opiniile exprimate în cadrul consultărilor cu părțile interesate, în special la reuniunea din 23 iulie 2009 la care au participat Comitetului consultativ pentru pescuit și acvacultură (CCPA), consiliile consultative regionale (CCR) interesate și statele membre și la reuniunea din 29 septembrie 2009 la care au participat CCPA și CCR interesate.

(4) Pentru stocurile care fac obiectul unor planuri multianuale, TAC trebuie stabilite în conformitate cu regulile prevăzute în planurile respective. În consecință, TAC pentru stocurile de merluciu, langustină, limbă-de-mare din Golful Biscaya, din Canalul de Vest și din Marea Nordului, de cambulă de Baltica din Marea Nordului, de hering din vestul Scoției, de cod din Kattegat, Marea Nordului, Skagerrak, Canalul de Est, Vestul Scoției, Marea Irlandei și Marea Celtică, precum și pentru stocurile vestice de stavrid negru de Atlantic trebuie să se stabilească în conformitate cu normele prevăzute în Regulamentele (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1300/2008, (CE) nr. 1342/2008, (CE) nr. 302/2009, (CE) nr. [..]/2009 (cod din Marea Celtică) și, respectiv, în Regulamentul (CE) nr. [..]/2009 (stavrid negru) .

(5) În conformitate cu articolul 2 din Regulamentul (CE) nr. 847/96, trebuie identificate stocurile care fac obiectul diferitelor măsuri menționate în respectivul regulament.

(6) Este necesar să se stabilească nivelurile maxime admisibile ale efortului de pescuit pentru 2010 în conformitate cu articolul 8 din Regulamentul (CE) nr. 2166/2005, articolul 5 din Regulamentul (CE) nr. 509/2007, articolul 9 din Regulamentul (CE) nr. 676/2007, articolele 11 și 12 din Regulamentul (CE) nr. 1342/2008 și articolele 5 și 9 din Regulamentul (CE) nr. 302/2009, ținându-se seama în același timp de Regulamentul (CE) nr. 754/2009 al Consiliului de excludere a anumitor grupuri de nave din regimul efortului de pescuit prevăzut la capitolul III din Regulamentul (CE) nr. 1342/2008[12].

(7) Este necesar, în urma avizului ICES, să se mențină și să se revizuiască sistemul de gestionare a efortului de pescuit pentru uvă în apele CE din zonele ICES IIa, IIIa și IV.

(8) În lumina celor mai recente recomandări științifice din partea ICES și în conformitate cu angajamentele internaționale luate în contextul Convenției privind pescuitul în Atlanticul de Nord-Est (NEAFC), este necesară limitarea efortului de pescuit pentru anumite specii de adâncime.

(9) Posibilitățile de pescuit ar trebui utilizate în conformitate cu legislația comunitară în materie, în special cu Regulamentul (CEE) nr. 2807/83 al Comisiei din 22 septembrie 1983 de definire a procedurilor speciale de înregistrare a informațiilor privitoare la capturile de pește de către statele membre[13], Regulamentul (CEE) nr. 2930/86 al Consiliului din 22 septembrie 1986 de definire a caracteristicilor vaselor de pescuit[14], Regulamentul (CEE) nr. 1381/87 al Comisiei din 20 mai 1987 privind stabilirea modalităților specifice de marcare și documentare a navelor de pescuit[15], Regulamentul (CEE) nr. 3880/91 al Consiliului din 17 decembrie 1991 privind comunicarea datelor statistice referitoare la capturile nominale ale statelor membre care practică pescuitul în Atlanticul de Nord-Est[16], Regulamentul (CE) nr. 1627/94 al Consiliului din 27 iunie 1994 de stabilire a dispozițiilor generale privind permisele de pescuit speciale[17], Regulamentul (CE) nr. 1434/98 al Consiliului din 29 iunie 1998 de specificare a condițiilor în care heringul poate fi descărcat la țărm în scopuri industriale, altele decât consumul uman direct[18], Regulamentul (CE) nr. 2347/2002 al Consiliului din 16 decembrie 2002 de stabilire a cerințelor specifice de acces și a condițiilor conexe care se aplică pescuitului rezervelor de specii de adâncime[19], Regulamentul (CE) nr. 1954/2003 al Consiliului din 4 noiembrie 2003 privind gestionarea efortului de pescuit referitor la anumite zone și resurse de pescuit comunitare[20], Regulamentul (CE) nr. 2244/2003 al Comisiei din 18 decembrie 2003 de stabilire a dispozițiilor privind sistemele de monitorizare a navelor prin satelit[21], Regulamentul (CE) nr. 601/2004 al Consiliului din 22 martie 2004 de stabilire a unor măsuri de control aplicabile activităților de pescuit în zona care face obiectul Convenției privind conservarea faunei și florei marine din Antarctica[22], Regulamentul (CE) nr. 2115/2005 al Consiliului din 20 decembrie 2005 de stabilire a unui plan de redresare pentru halibutul negru în cadrul Organizației de Pescuit în Atlanticul de Nord-Vest[23], Regulamentul (CE) nr. 2166/2005, Regulamentul (CE) nr. 388/2006, Regulamentul (CE) nr. 1966/2006 al Consiliului din 21 decembrie 2006 privind înregistrarea și comunicarea electronică a datelor referitoare la activitățile de pescuit și dispozitivele de teledetecție[24], Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană[25], Regulamentul (CE) nr. 509/2007, Regulamentul (CE) nr. 520/2007 al Consiliului din 7 mai 2007 de stabilire a unor măsuri tehnice pentru conservarea anumitor rezerve de specii cu migrație extinsă[26], Regulamentul (CE) nr. 676/2007, Regulamentul (CE) nr. 1386/2007 al Consiliului din 22 octombrie 2007 de instituire a unor măsuri de conservare și executare care se aplică în zona de reglementare a Organizației de Pescuit în Atlanticul de Nord-Vest[27], Regulamentul (CE) nr. 1077/2008 al Comisiei din 3 noiembrie 2008 de stabilire a normelor de aplicare a Regulamentului (CE) nr. 1966/2006 al Consiliului privind înregistrarea și comunicarea electronică a datelor referitoare la activitățile de pescuit și dispozitivele de teledetecție și de abrogare a Regulamentului (CE) nr. 1566/2007[28], Regulamentul (CE) nr. 1005/2008 din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999[29], Regulamentul (CE) nr. 1006/2008 al Consiliului din 29 septembrie 2008 privind autorizațiile pentru activitățile de pescuit ale navelor de pescuit comunitare în afara apelor comunitare și accesul navelor țărilor terțe în apele comunitare[30], Regulamentul (CE) nr. 1300/2008, Regulamentul (CE) nr. 1342/2008, Regulamentul (CE) nr. 302/2009, Regulamentul (CE) nr. [..]/2009 al Consiliului de stabilire a unui sistem de control și executare aplicabil în zona reglementată de Convenția privind viitoarea cooperare multilaterală pentru pescuit în Atlanticul de Nord-Est[31], Regulamentul (CE) nr. [..]/2009 al Consiliului de stabilire a unui sistem comunitar de control pentru asigurarea respectării reglementărilor politicii comune în domeniul pescuitului[32], Regulamentul (CE) nr. [..]/2009 (cod din Marea Celtică), Regulamentul (CE) nr. [..]/2009 (stavrid negru) și Regulamentul (CE) nr. [..]/2009 al Consiliului privind conservarea resurselor halieutice prin măsuri tehnice[33].

(10) În conformitate cu procedura prevăzută în acordurile sau protocoalele privind relațiile în domeniul pescuitului, Comunitatea a avut consultări privind drepturile de pescuit cu Norvegia[34], Insulele Feroe[35] și Groenlanda[36].

(11) Comunitatea este parte contractantă în cadrul mai multor organizații de pescuit și participă la alte organizații în calitate de parte cooperantă necontractantă. În plus, în temeiul Actului privind condițiile de aderare a Republicii Polone la Uniunea Europeană, începând cu data aderării sale, acordurile din domeniul pescuitului încheiate anterior de această țară, cum ar fi Convenția privind conservarea și gestionarea resurselor de cod negru în Marea Bering centrală, sunt gestionate de Comunitate. Organizațiile de pescuit au recomandat introducerea pentru 2010 a mai multor măsuri, printre care posibilități de pescuit pentru navele comunitare. Aceste posibilități de pescuit trebuie puse în aplicare de către Comunitate.

(12) [Comisia interamericană pentru tonul tropical (IATTC) nu a adoptat limite ale capturilor pentru tonul cu aripioare galbene, tonul obez și tonul dungat în cadrul reuniunii sale anuale din 2009 și, deși Comunitatea nu este membră a IATTC, este necesară reglementarea posibilităților de pescuit pentru resursele aflate sub jurisdicția IATTC în vederea garantării gestionării durabile a acestora.]

(13) [La reuniunea sa anuală din 2009, Organizația de Pescuit în Atlanticul de Sud-Est (SEAFO) a adoptat limite ale capturilor pentru două noi stocuri de pește din zona reglementată de Convenția SEAFO. Este necesar să se implementeze aceste limite ale capturilor în legislația comunitară.]

(14) [În cursul celei de a treia reuniuni internaționale pentru crearea unei noi organizații regionale pentru gestionarea pescuitului în Pacificul de Sud, care a avut loc în mai 2007, participanții au adoptat măsuri tranzitorii, inclusiv referitoare la posibilitățile de pescuit, destinate reglementării activităților de pescuit pelagic, precum și a pescuitului de fund din Pacificul de Sud. Este necesar să se implementeze aceste posibilități de pescuit în legislația comunitară.]

(15) Pentru a asigura mijloacele de subzistență ale pescarilor comunitari și pentru a evita periclitarea resurselor și orice eventuale dificultăți care ar putea fi cauzate de ieșirea din vigoare a Regulamentului (CE) nr. 43/2009 al Consiliului din 16 ianuarie 2009 de stabilire, pentru 2009, a posibilităților de pescuit și a condițiilor conexe pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor[37], este esențial să se deschidă aceste zone de pescuit la 1 ianuarie 2010. Dată fiind urgența chestiunii, este imperativ să se acorde o derogare de la perioada de șase săptămâni menționată la titlul I articolul 3 din Protocolul privind rolul parlamentelor naționale în Uniunea Europeană, anexat la Tratatul privind Uniunea Europeană și la Tratatele de instituire a Comunităților Europene,

ADOPTĂ PREZENTUL REGULAMENT:

TITLUL I Domeniu de aplicare și definiții

Articolul 1 Obiect

Prezentul regulament stabilește posibilitățile de pescuit și condițiile funcțional legate de utilizarea acestor posibilități de pescuit după cum urmează:

- pentru anul 2010, posibilitățile de pescuit pentru anumite stocuri de pește și grupuri de stocuri de pește și

- pentru anul 2011, anumite limitări ale efortului și, pentru perioadele prezentate în secțiunea 2 capitolul III titlul II și în anexele IE și V, posibilitățile de pescuit pentru anumite stocuri antarctice.

Articolul 2 Domeniul de aplicare

În absența unor dispoziții contrare, prezentul regulament se aplică:

(a) navelor de pescuit comunitare ("nave comunitare"); și ca

(b) navelor de pescuit care arborează pavilionul unor țări terțe și sunt înmatriculate pe teritoriul acestora ("nave ale țărilor terțe") aflate în ape comunitare ("ape CE").

Articolul 3 Definiții

În sensul prezentului regulament, în plus față de definițiile stabilite la articolul 3 din Regulamentul (CE) nr. 2371/2002, se aplică următoarele definiții:

(a) „captură totală admisibilă (TAC)” înseamnă cantitatea care poate fi pescuită și debarcată din fiecare stoc în fiecare an;

(b) „cotă” înseamnă o proporție din TAC alocată Comunității, statelor membre sau unor țări terțe;

(c) prin „ape internaționale” se înțelege apele care se găsesc în afara suveranității sau jurisdicției vreunui stat;

(d) „dimensiunea ochiului de plasă” înseamnă dimensiunea ochiului de plasă determinată în conformitate cu Regulamentul (CE) nr. 517/2008 al Comisiei din 10 iunie 2008 de stabilire a normelor de aplicare a Regulamentului (CE) nr. 850/98 al Consiliului în ceea ce privește determinarea dimensiunii ochiurilor de plasă și evaluarea grosimii firului plaselor de pescuit[38].

Articolul 4 Zonele de pescuit

În sensul prezentului regulament, se aplică următoarele definiții ale zonelor:

(a) zonele ICES (Consiliul Internațional pentru Explorarea Apelor Maritime) sunt cele definite în Regulamentul (CEE) nr. 3880/91;

(b) „Skagerrak” înseamnă zona delimitată la vest de o linie trasată de la farul Hanstholm la farul Lindesnes și la sud de o linie trasată de la farul Skagen la farul Tistlarna și de la acest punct la cel mai apropiat punct pe coasta suedeză;

(c) „Kattegat” înseamnă zona delimitată la nord de o linie trasată de la farul Skagen la farul Tistlarna și de la acest punct la punctul cel mai apropiat pe coasta suedeză și la sud de o linie trasată de la Hasenøre la Gnibens Spids, de la Korshage la Spodsbjerg și de la Gilbjerg Hoved la Kullen;

(d) prin „Golful Cadiz” se înțelege zona ICES IXa la est de longitudinea 7º23'48"V;

(f) zonele CECAF (Atlanticul est-central sau zona principală de pescuit FAO 34) sunt cele definite în Regulamentul (CE) nr. 2597/95 al Consiliului din 23 octombrie 1995 privind transmiterea de către statele membre care pescuiesc în alte zone decât Atlanticul de Nord a statisticilor cu privire la capturile nominale[39];

(g) zonele NAFO (Organizația de pescuit în Atlanticul de Nord-Vest) sunt cele definite în Regulamentul (CEE) nr. 2018/93 al Consiliului din 30 iunie 1993 privind furnizarea de statistici referitoare la capturile de pește și la activitatea piscicolă a statelor membre care pescuiesc în Atlanticul de Nord-Vest[40];

(h) zonele SEAFO (Organizația de Pescuit în Atlanticul de Sud-Est) sunt cele definite în Decizia 2002/738/CE a Consiliului din 22 iulie 2002 privind încheierea de către Comunitatea Europeană a Convenției privind conservarea și gestionarea resurselor piscicole din sud-estul Oceanului Atlantic[41];

(i) zona ICCAT (Comisia internațională pentru conservarea tonului de Atlantic) este cea definită în Decizia 86/238/CEE a Consiliului din 9 iunie 1986 privind aderarea Comunității la Convenția internațională pentru conservarea tonului de Atlantic, modificată prin protocolul anexat la Actul Final al Conferinței miniștrilor plenipotențiari ai statelor participante la Convenție, semnat la Paris la 10 iulie 1984[42];

(j) zonele CCAMLR (Convenția privind conservarea resurselor marine vii ale Antarcticii) sunt cele definite în Regulamentul (CE) nr. 601/2004;

(k) zona IATTC (Convenția interamericană pentru tonul tropical) este cea definită în Decizia 2006/539/CE a Consiliului din 22 mai 2006 privind încheierea, în numele Comunității Europene, a Convenției pentru întărirea Comisiei interamericane pentru tonul tropical instituite prin Convenția din 1949 între Statele Unite ale Americii și Republica Costa Rica[43];

(l) zona IOTC (Comisia Tonului din Oceanul Indian) este cea definită în Decizia 95/399/CE a Consiliului din 18 septembrie 1995 privind aderarea Comunității la Acordul de instituire a Comisiei Tonului din Oceanul Indian[44];

(m) „zona SPFO (Organizația regională pentru gestionarea pescuitului în sudul Pacificului)” înseamnă zona de mare liberă situată la sud de Ecuator, la nord de zona Convenției CCAMLR, la est de zona Convenției SIOFA, definită în Decizia nr. 2006/496/CE a Consiliului din 6 iulie 2006 privind semnarea, în numele Comunității Europene, a Acordului privind pescuitul în sudul Oceanului Indian[45], și la vest de zonele de pescuit aflate sub jurisdicția statelor din America de Sud;

(n) zona WCPFC (Convenția privind pescuitul în Pacificul Central și de Vest) este cea definită în Decizia 2005/75/CE a Consiliului din 26 aprilie 2004 privind aderarea Comunității la Convenția privind conservarea și gestionarea rezervelor de pești mari migratori din Oceanul Pacific de Vest și Central[46].

(o) „marea liberă din Marea Bering” înseamnă zona de mare liberă din Marea Bering dincolo de 200 de mile nautice de la liniile de bază de la care este măsurată lățimea mării teritoriale a statelor de coastă la Marea Bering.

TITLUL II Posibilități de pescuit pentru navele comunitare

Capitolul I

Dispoziții generale

Articolul 5 Limite de captură și alocări

1. Limitele capturilor pentru navele comunitare în apele CE sau în anumite ape din afara CE, precum și alocarea acestor limite între statele membre și condițiile suplimentare conform articolului 2 din Regulamentul (CE) nr. 847/96 sunt prezentate în anexa I.

2. Navele comunitare sunt autorizate să efectueze capturi, în cadrul limitelor cotelor stabilite în anexa I, în apele care intră, în ceea ce privește pescuitul, sub jurisdicția Insulelor Feroe, a Groenlandei, a Islandei și a Norvegiei, precum și în zona de pescuit din jurul insulei Jan Mayen, sub rezerva condițiilor stabilite la articolul 12 din anexa III la prezentul regulament, în Regulamentul (CE) nr. 1006/2008, precum și în dispozițiile de punere în aplicare a acestuia.

3. Comisia fixează limitele de captură pentru pescuitul de uvă în apele CE din zonele ICES IIa, IIIa și IV, în conformitate cu normele prevăzute la punctul 6 din anexa IID.

4. Comisia fixează limite de captură pentru capelin în apele Groenlandei din zonele ICES V și XIV disponibile Comunității la 7,7 % din TAC pentru capelin, de îndată ce TAC este fixată.

5. Pe baza informațiilor științifice obținute în prima jumătate a anului 2010, Comisia poate revizui limitele de captură pentru stocul de merluciu norvegian în apele CE din zonele ICES IIa, IIIa și IV și pentru stocul de șprot în apele CE din zonele ICES IIa și IV, în conformitate cu procedura menționată la articolul 30 alineatul (2) din Regulamentul (CE) nr. 2371/2002.

6. Ca o consecință a revizuirii stocului de merluciu norvegian în conformitate cu alineatul (5), limitele de captură pentru stocurile de merlan în apele CE din zona ICES IIa, IIIa și IV și pentru stocurile de eglefin în apele CE din zona ICES IIa, III și IV pot fi revizuite de Comisie în conformitate cu procedura menționată la articolul 30 alineatul (2) din Regulamentul (CE) nr. 2371/2002 pentru a ține seama de capturile secundare industriale din cadrul pescuitului de merluciu norvegian.

Articolul 6 Specii interzise

[Se interzice navelor comunitare să pescuiască, să rețină la bord, să transbordeze și să debarce următoarele specii:

(a) rechin pelerin (Cetorhinus maximus) și rechin alb (Carcharodon carcharias) în toate apele CE și din afara CE;

(b) Squatina squatina în toate apele CE;

(c) Dipturus batus în apele CE din zonele IIa, III, IV, VI, VII, VIII, IX și X, precum și

(d) pisică de mare marmorată (Raja undulate) și vulpe de mare albă (Rostroraja alba) în apele CE din zonele VI, VII, VIII, IX și X.]

Articolul 7 Dispoziții speciale privind alocările

1. Alocarea posibilităților de pescuit între statele membre, stabilită în anexa I, nu aduce atingere:

(a) schimburilor efectuate în temeiul articolului 20 alineatul (5) din Regulamentul (CE) nr. 2371/2002;

(b) realocărilor efectuate în temeiul articolelor [..] din Regulamentul (CE) nr. [..]/2009 (regulamentul privind controlul) sau în temeiul articolului 10 alineatul (4) din Regulamentul (CE) nr. 1006/2008;

(c) debarcărilor suplimentare permise în temeiul articolului 3 din Regulamentul (CE) nr. 847/96;

(d) cantităților reținute în conformitate cu articolul 4 din Regulamentul (CE) nr. 847/96;

(e) deducerilor efectuate în conformitate cu articolele [..] din Regulamentul (CE) nr. [..]/2009 (regulamentul privind controlul) ].

2. Articolul 5 alineatul (2) din Regulamentul (CE) nr. 847/96 se aplică tuturor stocurilor care fac obiectul TAC de precauție sau analitice.

3. Articolele 3 și 4 din Regulamentul (CE) nr. 847/96 se aplică tuturor stocurilor care fac obiectul TAC, cu excepția cazului în care anexa I conține dispoziții contrare.

4. Alineatele (2) și (3) se aplică fără să aducă atingere articolului [..] din Regulamentul (CE) nr. [..]/2009 (regulamentul privind controlul) .

Articolul 8 Limite ale efortului de pescuit

De la 1 februarie 2010 la 31 ianuarie 2011, măsurile privind efortul de pescuit prevăzute în:

(a) anexa IIA se aplică pentru gestionarea anumitor stocuri în Kattegat, Skagerrak, acea parte a zonei ICES IIIa neacoperită de Skagerrak și Kattegat, în zonele ICES IV, VIa, VIIa, VIId, precum și în apele CE din zonele ICES IIa și Vb;

(b) anexa IIB se aplică pentru refacerea stocurilor de merluciului și de langustină în zonele ICES VIIIc și IXa, cu excepția Golfului Cadiz;

(c) anexa IIC se aplică pentru gestionarea stocurilor de limbă de mare în zona ICES VIIe;

(d) anexa IID se aplică pentru gestionarea stocurilor de uvă în apele CE din zonele ICES IIa, IIIa și IV.

Articolul 9 Limite ale capturilor și ale efortului pentru pescuitul la mare adâncime

1. Pe lângă limitele capturilor prevăzute în Regulamentul (CE) nr. 1359/2008 din 28 noiembrie 2008 de stabilire, pentru 2009 și 2010, a posibilităților de pescuit pentru navele comunitare în ceea ce privește anumite stocuri de pești de adâncime [47], se interzice captura, reținerea la bord transbordarea sau debarcarea oricărei cantități agregate de specii de adâncime și de halibut negru de peste 100 kg la fiecare ieșire în larg pentru pescuit, cu excepția cazului în care nava în cauză deține un permis de pescuit de adâncime eliberat în conformitate cu articolul 3 din Regulamentul (CE) nr. 2347/2002.

2. Statele membre se asigură că activitățile de pescuit care conduc la capturarea și păstrarea la bord în fiecare an calendaristic a peste 10 tone de specii de adâncime și de halibut negru de către navele care le arborează pavilionul și sunt înmatriculate pe teritoriul lor sunt condiționate de deținerea unui permis de pescuit de adâncime.

3. Statele membre se asigură că, pentru 2010, nivelurile efortului de pescuit, măsurate în kW/zile de absență din port, ale navelor care dețin permise de pescuit de adâncime nu depășesc 65 % din efortul de pescuit anual mediu desfășurat de navele statului membru în cauză în 2003 cu ocazia ieșirilor pentru care navele dețineau permise de pescuit de adâncime și/sau în cursul cărora au fost capturate speciile de adâncime enumerate în anexele I și II la Regulamentul (CE) nr. 2347/2002. Prezentul alineat se aplică numai ieșirilor de pescuit în care au fost capturate peste 100 kg de specii de adâncime, altele decât Argentina silus.

Articolul 10 Condiții pentru debarcarea capturilor și a capturilor accidentale

1. Peștii din stocurile pentru care sunt fixate limite ale capturilor sunt reținuți la bord sau debarcați numai în cazul în care:

(a) capturile au fost efectuate de nave ale unui stat membru care are o cotă, iar această cotă nu este epuizată; sau

(b) capturile constau dintr-o fracțiune a unei părți comunitare care nu a fost alocată în cote statelor membre, iar această parte comunitară nu a fost epuizată.

2. Prin derogare de la alineatul (1), următorii pești pot fi păstrați la bord și debarcați chiar în cazul în care statul membru nu are cote ori cotele sau părțile sunt epuizate:

(a) specii, altele decât hering sau macrou, atunci când

(i) acestea sunt capturate amestecate cu alte specii cu plase ale căror ochiuri sunt mai mici de 32 mm în conformitate cu articolul [..] din Regulamentul (CE) nr. [..]/2009 (regulamentul privind măsurile tehnice) ; și ca

(ii) capturile nu sunt sortate nici la bord, nici cu ocazia debarcării;

or

(b) macrou, atunci când

(i) acesta este capturat amestecat cu stavrid sau sardină marocană;

(ii) acesta nu depășește 10 % din greutatea totală a macroului, a stavridului negru și a sardinei marocane la bord și;

(iii) capturile nu sunt sortate nici la bord, nici cu ocazia debarcării.

3. Toate debarcările sunt scăzute din cotă sau, în cazul în care partea comunitară nu a fost alocată între statele membre sub formă de cote, din cota comunitară, cu excepția capturilor care intră sub incidența dispozițiilor alineatului (2).

4. Stabilirea procentului de capturi accidentale și eliminarea acestora se fac în conformitate cu articolul [..] din Regulamentul (CE) nr. [..]/2009 (regulamentul privind măsurile tehnice) .

Articolul 11 Debarcări nesortate în zonele ICES IIIa, IV și VIId și în apele CE din zona ICES IIa

1. Atunci când limitele de captură pentru hering alocate unui stat membru în zonele ICES IIIa, IV și VIId și în apele CE din zona ICES IIa sunt epuizate, navelor care arborează pavilionul acestui stat membru, sunt înmatriculate în Comunitate și operează în zonele de pescuit cărora li se aplică limitările relevante ale capturilor li se interzice să debarce capturi care sunt nesortate și care conțin hering.

2. Statele membre se asigură că există un program corespunzător de eșantionare care permite o monitorizare eficientă a debarcărilor nesortate pe specii capturate în zonele ICES IIIa, IV și VIId și în apele CE din zona ICES IIa.

3. Capturile nesortate din zonele ICES IIIa, IV și VIId și din apele CE din zona ICES IIa sunt debarcate numai în porturile și locațiile de debarcare unde există un program de eșantionare, conform celor menționate la alineatul (2).

Articolul 12 Transmiterea datelor

Atunci când, în conformitate cu articolele [..] din Regulamentul nr. [..]/2009 (regulamentul privind controlul) , statele membre trimit Comisiei date privind debarcările de stocuri capturate, acestea utilizează codurile stocurilor prevăzute în anexa I la prezentul regulament.

Capitolul II

Autorizarea pescuitului în apele țărilor terțe

Articolul 13 Autorizațiile de pescuit

1. Numărul maxim de autorizații de pescuit pentru navele comunitare care pescuiesc în apele unei țări terțe este stabilit în anexa III.

2. În cazul în care un stat membru transferă o cotă altui stat membru (schimb de cote de pescuit) în zonele de pescuit stabilite anexa III, în baza articolului 20 alineatul (5) din Regulamentului (CE) nr. 2371/2002, transferul include un transfer corespunzător de autorizații de pescuit și este notificat Comisiei. Numărul total de autorizații de pescuit pentru fiecare zonă de pescuit, stabilit în anexa III, nu trebuie însă depășit.

Capitolul III

Posibilitățile de pescuit în apele organizațiilor regionale de gestionare a pescuitului

Secțiunea 1

ZONA ICCAT

ARTICOLUL 14 Limitări ale numărului de nave autorizate să pescuiască ton roșu

Numărul maxim de nave din următoarele categorii se limitează conform anexei IV:

- navele de pescuit comunitare cu platformă și cele cu paragate autorizate să pescuiască activ ton roșu (Thunnus thynnus) cu o greutate/lungime cuprinse între 8 kg/75 cm și 30 kg/115 cm în Atlanticul de Est;

- navele comunitare de coastă care practică pescuitul artizanal autorizate să pescuiască activ ton roșu cu o greutate/lungime cuprinse între 8 kg/75 cm și 30 kg/115 cm în Marea Mediterană;

- navele comunitare care pescuiesc activ ton roșu în Marea Adriatică în scopul creșterii, autorizate să pescuiască ton roșu cu o greutate/lungime cuprinse între 8 kg/75 cm și 30 kg/115 cm.

Secțiunea 2

ZONA CCAMLR

ARTICOLUL 15 Interdicții și limitări ale capturilor

1. Pescuitul direcționat din speciile prevăzute în anexa V partea A este interzis în zonele și în cursul perioadelor prevăzute în respectiva anexă.

2. Pentru pescuitul nou și experimental, limitele capturilor și ale capturilor accidentale stabilite în anexa V partea B se aplică în subzonele stabilite în respectiva parte.

Articolul 16 Pescuitul experimental

1. Navele de pescuit care arborează pavilionul și sunt înmatriculate într-un stat membru și au fost notificate CCAMLR în conformitate cu dispozițiile articolelor 7 și 7a din Regulamentul (CE) nr. 601/2004 pot participa la pescuitul experimental cu paragate de Dissostichus spp. în subzonele FAO 88.1 și 88.2, precum și în diviziunile 58.4.1, 58.4.2 și 58.4.3 (b), în afara zonelor de jurisdicție națională.

2. În orice moment, în diviziunea 58.4.3(b), nu poate pescui decât o singură navă de pescuit.

3. În ceea ce privește subzonele FAO 88.1 și 88.2 și diviziunile 58.4.1, 58.4.2 și 58.4.3(b), limitele totale ale capturilor și ale capturilor accidentale pe subzonă și diviziune, precum și distribuția acestora între unitățile de cercetare la scară mică (SSRU) în fiecare dintre acestea, sunt stabilite în anexa V partea B. Pescuitul în orice SSRU trebuie să înceteze atunci când captura raportată atinge limita specificată de capturare, iar această SSRU este închisă pentru pescuit pentru restul sezonului.

4. Pescuitul trebuie să aibă loc într-o zonă geografică și batimetrică cât se poate de întinsă pentru a obține informațiile necesare în vederea determinării potențialului de pescuit și pentru a evita concentrarea excesivă a capturilor și a efortului de pescuit. Cu toate acestea, pescuitul în subzonele FAO 88.1 și 88.2, precum și în diviziunile 58.4.1 și 58.4.3(b) este interzis la adâncimi mai mici de 550 m.

Articolul 17 Pescuitul de kril în cursul sezonului de pescuit 2010/2011

1. Numai acele state membre care sunt membre ale Comisiei CCAMLR pot pescui kril în zona Convenției CCAMLR în sezonul de pescuit 2010/2011. Aceste state membre, în cazul în care intenționează să pescuiască kril (Euphasia superba) în zona Convenției CCAMLR, notifică Secretariatului CCAMLR și Comisiei, în conformitate cu articolul 5a din Regulamentul (CE) nr. 601/2004, până cel târziu la 1 iunie 2010:

(a) intenția de a pescui kril, utilizând în acest scop modelul prevăzut în anexa V partea C;

(b) formularul privind configurația plasei utilizând modelul prevăzut în anexa V partea D.

2. Notificarea menționată la alineatul (1) trebuie să includă informațiile prevăzute la articolul 3 din Regulamentul (CE) nr. 601/2004 pentru fiecare navă care urmează să fie autorizată de statul membru să participe la pescuitul de kril.

3. Statele membre care intenționează să pescuiască kril în zona Convenției CCAMLR notifică numai navele autorizate care arborează pavilionul lor în momentul notificării.

4. Statele membre pot autoriza participarea la pescuitul de kril a unei alte nave decât cele notificate CCAMLR în conformitate cu alineatele (1)-(3), dacă o navă autorizată nu poate participa din motive operaționale întemeiate sau în caz de forță majoră. În astfel de circumstanțe, statele membre în cauză informează de îndată Secretariatul CCAMLR și Comisia, furnizând:

(a) toate detaliile legate de nava/navele de înlocuire menționate la alineatul (2), inclusiv informațiile prevăzute la articolul 3 din Regulamentul (CE) nr. 601/2004;

(b) o relatare completă a motivelor care justifică înlocuirea și orice dovadă sau referințe justificative pertinente.

5. Statele membre nu autorizează în vederea participării la pescuitul de kril navele incluse pe listele de nave IUU ale CCAMLR.

Secțiunea 3

ZONA IOTC

ARTICOLUL 18 Limitarea capacității navelor care pescuiesc în zona IOTC

1. Numărul maxim de nave comunitare care pescuiesc ton tropical în zona IOTC și capacitatea corespondentă în masă brută (GT) se stabilesc conform anexei VI punctul 1.

2. Numărul maxim de nave comunitare care pescuiesc pește-spadă (Xiphias gladius) și ton alb (Thunnus alalunga) în zona IOTC și capacitatea corespondentă în GT se stabilesc conform anexei VI punctul 2.

3. Statele membre pot modifica numărul de nave menționat la alineatele (1) și (2) în funcție de tipul de unelte folosite, cu condiția să poată demonstra Comisiei că respectiva schimbare nu duce la o creștere a efortului de pescuit în cazul stocurilor de pește respective.

4. Statele membre se asigură că, în cazul unei propuneri de transfer de capacitate către flota lor, navele care vor fi transferate sunt incluse în registrul IOTC al navelor sau în registrul navelor altor organizații regionale pentru pescuitul de ton. Nu pot fi transferate nave care figurează pe o listă IUU a navelor întocmită de o organizație regională de gestionare a pescuitului.

5. Pentru a lua în considerare implementarea planurilor de dezvoltare transmise către IOTC, statele membre pot mări limitările capacităților de pescuit, astfel cum se precizează în prezentul articol, numai în limitele stabilite în planurile de dezvoltare respective.

SECțIUNEA 4

ZONA SPFO

ARTICOLUL 19 Pescuitul de fund

Statele membre restricționează capturile sau efortul aferent activităților de pescuit de fund în zona SPFO la nivelurile anuale medii înregistrate în perioada 1 ianuarie 2002- 31 decembrie 2006, în ceea ce privește numărul de nave de pescuit și alți parametri care indică nivelul capturilor, efortul de pescuit și capacitatea de pescuit și numai la acele părți din zona SPFO unde au avut loc activități de pescuit de fund în sezonul de pescuit anterior.

Secțiunea 5

ZONA IATTC

ARTICOLUL 20 Activități de pescuit cu plasă-pungă

1. Pescuitul cu nave de pescuit cu plase-pungă de ton cu aripioare galbene (Thunnus albacares) , ton obez (Thunnus obesus) și ton dungat (Katsuwonus pelamis) este interzis:

a) în perioada 29 iulie-28 septembrie 2010 sau în perioada 10 noiembrie 2010-18 ianuarie 2011 în zona definită de următoarele limite:

- coastele de la Pacific ale Americilor;

- longitudinea 150° V;

- latitudinea 40° N;

- latitudinea 40° S.

b) în perioada 29 septmebrie-29 octombrie 2010 în zona definită de următoarele limite:

- longitudinea 94° V;

- longitudinea 110° V;

- latitudinea 3° N;

- latitudinea 5° S.

2. Statele membre în cauză adresează o notificare Comisiei cu privire la perioada de închidere menționată la alineatul (1) litera (a) înainte de 1 aprilie 2010. Toate navele de pescuit cu plasă-pungă ale statelor membre în cauză trebuie să oprească pescuitul cu plase-pungă în zona definită în perioada selectată.

3. Navele de pescuit cu plasă-pungă care pescuiesc ton în zona de reglementare a IATTC păstrează la bord și apoi debarcă toate cantitățile de ton obez, ton dungat și ton cu aripioare galbene capturate, cu excepția peștelui considerat impropriu pentru consum uman din alte motive decât dimensiunea. O singură excepție este posibilă în ultima parte a unei ieșiri în larg atunci când spațiul poate fi insuficient pentru stocarea întregii cantități de ton capturate în această parte a ieșirii.

Secțiunea 6

ZONA SEAFO

ARTICOLUL 21 Măsuri pentru protecția rechinilor de adâncime

Pescuitul direcționat al rechinilor de adâncime în zona Convenției SEAFO este interzis.

Secțiunea 7

ZONA WCPFC

ARTICOLUL 22 Limitări ale efortului de pescuit pentru ton alb din Pacificul de Sud, ton obez, ton cu aripioare galbene și ton dungat

Statele membre trebuie să se asigure că efortul total de pescuit pentru tonul obez (Thunnus obesus) , tonul cu aripioare galbene (Thunnus albacares) , tonul dungat (Katsuwonus pelamis) și tonul alb din Pacificul de Sud (Thunnus alalunga) în zona WCPFC este restricționat la efortul de pescuit prevăzut în acordurile de parteneriat în domeniul pescuitului încheiate între Comunitate și statele de coastă din regiune.

Articolul 23 Zonă închisă pentru pescuitul cu FAD

1. În partea din zona WCPFC situată între 20°N și 20°S, activitățile de pescuit ale navelor cu plasă-pungă care utilizează FAD sunt interzise în perioada 1 august 2010, ora 00:00 – 30 septembrie 2010, ora 24:00. În cursul acestei perioade, navele cu plasă-pungă pot desfășura operațiuni de pescuit în partea respectivă a zonei WCPFC numai dacă la bordul acestora este prezent un observator care monitorizează faptul că nava nu desfășoară, în niciun moment, următoarele activități:

- lansarea sau utilizarea FAD sau a unui dispozitiv electronic conex,

- pescuirea bancurilor de pești în asociere cu FAD.

2. Toate navele cu plasă-pungă care pescuiesc în partea zonei WCPFC menționată la prima teză de la alineatul (1) păstrează la bord și debarcă sau transbordează toate cantitățile de ton obez, ton cu aripioare galbene și ton dungat capturate.

3. Alineatul (2) nu se aplică în următoarele cazuri:

(a) în ultima parte a unei ieșiri, atunci când spațiul este insuficient pentru stocarea întregii cantități;

(b) atunci când peștele este considerat impropriu pentru consum uman din alte motive decât cele legate de dimensiune sau

(c) în cazul unei defecțiuni grave a echipamentului de congelare.

Articolul 24 Limitări ale numărului de nave autorizate să pescuiască pește-spadă

Numărul maxim de nave comunitare autorizate să pescuiască pește-spadă (Xiphias gladius) în zonele situate la sud de 20° S din zona WCPFC este indicat în anexa VII.

Secțiunea 8

MAREA BERING

ARTICOLUL 25 Interdicția de pescuit în zona de mare liberă din Marea Bering

Se interzice pescuitul de cod negru (Theragra chalcogramma) în zona de mare liberă din Marea Bering.

TITLUL II

Posibilitățile de pescuit pentru navele țărilor terțe în apele CE

Articolul 26 Limite de captură

Navele de pescuit care arborează pavilionul Norvegiei și navele de pescuit înmatriculate în Insulele Feroe sunt autorizate să efectueze capturi în apele comunitare, în limitele de captură stabilite în anexa I și sub rezerva condițiilor prevăzute la capitolul III din Regulamentul (CE) nr. 1006/2008, precum și în prezentul titlu.

Articolul 27 Autorizațiile de pescuit

1. Numărul maxim de autorizații de pescuit pentru navele țărilor terțe care pescuiesc în apele CE este stabilit în anexa VIII.

2. Peștele din stocurile pentru care sunt fixate limite de captură nu este reținut la bord sau debarcat, cu excepția cazului în care capturile au fost preluate de navele de pescuit ale unei țări terțe care are o cotă, iar această cotă nu este epuizată.

Articolul 28 Specii interzise

[Se interzice navelor din țările terțe să pescuiască, să rețină la bord, să transbordeze și să debarce următoarele specii:

(a) rechin pelerin (Cetorhinus maximus) și rechin alb (Carcharodon carcharias) în toate apele CE;

(b) Squatina squatina în toate apele CE;

(c) Dipturus batis în apele CE din zonele IIa, III, IV, VI, VII, VIII, IX și X, precum și

(d) pisică de mare marmorată (Raja undulata) și vulpe de mare albă (Rostroraja alba) în apele CE din zonele VI, VII, VIII, IX și X.]

TITLUL IV

Dispoziții finale

Articolul 29 Modificarea Regulamentului (CE) nr. 1359/2008

În partea 2 a anexei la Regulamentul (CE) nr. 1359/2008, mențiunea referitoare la grenadierul de piatră în apele comunitare și în apele care nu se află sub suveranitatea sau jurisdicția unor țări terțe din zona III se înlocuiește cu următorul text:

„Specii: | Grenadier de piatră Coryphaernoides rupestris | Zona: | Ape comunitare și ape care nu se află sub suveranitatea sau jurisdicția țărilor terțe, din zona III(1) (RNG/03-) |

Anul | 2009 | 2010 |

Danemarca | 804 | 804 |

Germania | 5 | 5 |

Suedia | 41 | 41 |

EC | 850 | 850 |

(1) Nu se efectuează nicio activitate de pescuit direcționat de grenadier de piatră în zona ICES IIIa, în așteptarea consultărilor dintre Comunitatea Europeană și Norvegia.” |

Articolul 30 Dispoziție finală

Prezentul regulament intră în vigoare în ziua următoare datei publicării în Jurnalul Oficial al Uniunii Europene .

Se aplică de la 1 ianuarie 2010.

În cazul în care se stabilesc posibilități de pescuit pentru zona CCAMLR pentru perioade care încep înainte de 1 ianuarie 2010, secțiunea 2 din titlul II capitolul III și anexele IE și V se aplică de la începutul perioadelor respective de aplicare ale posibilităților de pescuit în cauză.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele

[1] JO L 358, 31.12.2002, p. 59.

[2] JO L 115, 9.5.1996, p. 3.

[3] JO L 345, 28.12.2005, p. 5.

[4] JO L 65, 7.3.2006, p. 1.

[5] JO L 122, 11.5.2007, p. 7.

[6] JO L 157, 19.6.2007, p. 1.

[7] JO L 344, 20.12.2008, p. 6.

[8] JO L 348, 24.12.2008, p. 20.

[9] JO L 96, 15.4.2009, p. 1.

[10] JO L , , p. .

[11] JO L , , p. .

[12] JO L 214, 19.8.2009, p. 16.

[13] JO L 276, 10.10.1983, p. 1.

[14] JO L 274, 25.9.1986, p. 1.

[15] JO L 132, 21.5.1987, p. 9.

[16] JO L 365, 31.12.1991, p. 1.

[17] JO L 171, 6.7.1994, p. 7.

[18] JO L 191, 7.7.1998, p. 10.

[19] JO L 351, 28.12.2002, p. 6.

[20] JO L 289, 7.11.2003, p. 1.

[21] JO L 333, 20.12.2003, p. 17.

[22] JO L 97, 01.04.2004, p. 16.

[23] JO L 340, 23.12.2005, p. 3.

[24] JO L 409, 30.12.2006, p. 1.

[25] JO L 36, 8.2.2007, p. 6.

[26] JO L 123, 12.5.2007, p. 3.

[27] JO L 318, 5.12.2007, p. 1.

[28] JO L 295, 4.11.2008, p. 3.

[29] JO L 286, 29.10.2008, p. 1.

[30] JO L 286, 29.10.2008, p. 33.

[31] JO L , , p. .

[32] JO L , , p. .

[33] JO L , , p. .

[34] JO L 226, 29.8.1980, p. 48.

[35] JO L 226, 29.8.1980, p. 12.

[36] JO L 172, 30.6.2007, p. 1.

[37] JO L 22, 26.1.2009, p. 1.

[38] JO L 151, 11.6.2008, p. 5.

[39] JO L 270, 13.11.1995, p. 1.

[40] JO L 186, 28.7.1993, p. 1.

[41] JO L 234, 31.8.2002, p. 39.

[42] JO L 162, 18.6.1986, p. 33.

[43] JO L 224, 16.8.2006, p. 22.

[44] JO L 236, 5.10.1995, p. 24.

[45] JO L 196, 18.7.2006, p. 14.

[46] JO L 32, 4.2.2005, p. 1.

[47] JO L 352, p.1.